ཀླུ་སྦྱིན་དགེ་བཤེས་རིན་པོ་ཆེའི་རྣམ་ཐར་བཞུགས་སོ།།_རླབས་ཕྲེང་གཉིས་པ།
མཚན་དཔེའི་མཛེས་སྐུ་དགའ་ལྡན་དུ་བཞུགས་ཀྱང༌།། ཞེ་སྡང་མེ་དཔུང་བཅིལ་བའི་ལེགས་བཤད་ཆར།། འཛམ་གླིང་འཛིན་མའི་ཕང་པར་བཞོལ་མཛད་པའི།། བྱམས་ཆེན་སྤྲིན་གྱི་དགེ་ལེགས་གཡོ་གྱུར་ཅིག།། དེ་ལྟར་ཟུར་བཀོལ་བཞི་དང་ཀུན་གཞི་བཅས་ལ་རྩོད་སྒྲུབ་རིགས་པའི་ལམ་ནས་གསན་བསམ་གང་ལེགས་ཟིན་མཚམས། བོད་ཟླ་དྲུག་པའི་ཚེས་བཞིའི་དུས་བཟང་ཉིན། ཟུར་བཀོལ་གསར་རྙིང་གཅིག་ཏུ་བསྒྲིལ་བའི་ཕར་ཕྱིན་འཛིན་གྲྭ་ལ་འཕོས། འདི་ནས་བཟུང་ལོ་ཕྱི་མའི་སྟོན་ཆོས་གསུམ་པའི་མཇུག་གི་བོད་ཟླ་བཅུ་པའི་ཚེས་བཅོ་ལྔ་བར་ལ། མངོན་རྟོགས་རྒྱན་སྐབས་གཉིས་པ་ནས་བརྒྱད་པའི་བར་གྱི་གཞུང་དོན་ལ་བསླབ་པར་མཛད་ཅིང༌། དེ་ཡང་སྐབས་གཉིས་པ་ཆེད་དུ་བྱ་བ་རྣམ་མཁྱེན་ཐོབ་བྱེད་ཀྱི་ཐབས་ལམ་ཤེས་ཀྱི་ཡན་ལག་ལྔ༌། ཉན་ཐོས་དང་རང་སངས་རྒྱས་ཀྱི་ལམ་ཤེས་པའི་ལམ་ཤེས། ཐེག་ཆེན་མཐོང་ལམ་གྱིས་བསྡུས་པ་གསུམ། དེའི་སྒོམ་ལམ་གྱི་བྱེད་པ་དྲུག །ཐེག་ཆེན་མོས་སྒོམ་ལམ་ལ་རྩ་བ་ཡན་ལག་ཉིང་ལག་གིས་གསུམ་ནས་ཉེར་བདུན། མོས་སྒོམ་ཕན་ཡོན་ལ་བསྟོད་བཀུར་བསྔགས་གསུམ་གྱིས་དགུ་ཚན་དགུ། བསྔོ་བ་ཡི་རང་སྒྲུབ་པ་རྣམ་དག་བཅས་ཀྱི་སྒོམ་ལམ་ཉེར་བརྒྱད། གོང་སྨོས་རྣམས་ཀྱི་ས་མཚམས་སོགས། མདོར་ན་ལམ་ཤེས་ཀྱི་རྒྱུ་ངོ་བོ་འབྲས་བུ་གསུམ་པོ་གང་རུང་གིས་བསྡུས་པའི་ལམ་ཤེས་རྫོགས་བྱེད་ཀྱི་ཆ་ཤས་སུ་གྱུར་པའི་ཐེག་ཆེན་རིགས་སད་ཀྱི་ཡོན་ཏན་ཁྱད་པར་ཅན་ལ་དད་འདུན་གྱིས་ཐོས་བསམ་གནད་དུ་སྨན་པའི་རྩོད་པ་གནང༌། དེ་ནས་སྐབས་གསུམ་པ་ཤེས་པས་སྲིད་ལ་མི་གནས་པའི་གཞི་ཤེས་དང༌། སྙིང་རྗེས་ཞི་ལ་མི་གནས་པའི་གཞི་ཤེས། འབྲས་ཡུམ་ལ་ཉེ་རིང་གི་གཞི་ཤེས་སམ། འདིར་བསྟན་བྱང་སེམས་ཀྱི་སྦྱོར་བ་བཅུ། འདིར་བསྟན་བྱང་སེམས་ཀྱི་སྦྱོར་བའི་མཉམ་ཉིད་བཞི། གཞི་ཤེས་ཀྱི་སྐབས་ནས་བསྟན་པའི་འདའ་བྱ་དང་འདའ་བྱེད་ཀྱི་མཐོང་ལམ་དེ་རྣམས་སོ་སོའི་ས་མཚམས་བཅས་ལ་ཐོས་བརྩོན་བཤད་རྩོད་ཞིབ་ཏུ་གནང༌། དེ་ནས་ཕར་ཕྱིན་གྱི་གཞུང་ཆེ་བ་སྐབས་བཞི་པའི་སྦྱང་བྱའི་རིམ་པ། མཁྱེན་གསུམ་གྱི་རྣམ་པ་མདོར་བསྟན། དྲན་པ་ཉེར་བཞག་བཞི་ནས་འཕགས་ལམ་ཡན་ལག་བརྒྱད་བར་གྱི་བྱང་ཕྱོགས་སོ་བདུན། གཉེན་པོའི་ལམ་གསུམ་མམ་རྣམ་ཐར་སྒོ་གསུམ། སྤྲུལ་ལམ་གསུམ་སོགས་རྣམ་ཐར་བརྒྱད། མཐར་གནས་སྙོམས་འཇུག་གམ་འཇིག་རྟེན་ལས་འདས་པའི་ལམ་དགུ་སྤོང་ལམ་རིགས་འདྲ་ཕྱི་མ་བཞི། ཕར་ཕྱིན་བཅུ། སྟོགས་བཅུ་སོགས་ཐུན་མོང་མིན་པའི་རྣམ་མཁྱེན་གྱི་ཤེས་རྣམ་སོགས་དགུ། འབྲས་བུ་མཐར་ཐུག་རྣམ་མཁྱེན་གྱི་ཤེས་རྣམ་གསུམ། སྤང་བྱ་བདེན་འཛིན་གྱི་གཉེན་པོ་སྟོང་ཉིད་རྟོགས་པའི་སྦྱོར་བ་ཉི་ཤུ། བདུད་ཀྱི་མཐུ་བཅོམ་པ་སོགས་ཐེག་ཆེན་སྦྱོར་བའི་ཡོན་ཏན་བཅུ་བཞི། འགལ་རྐྱེན་རང་ལ་བརྟེན་པ་སོགས་ཐེག་ཆེན་སྦྱོར་བའི་སྐྱོན་ཞེ་དྲུག །ལམ་ཤེར་ཕྱིན་གྱི་ཤེས་མཚན་ཞེ་བརྒྱད། ཁྱད་མཚན་བཅུ་དྲུག །འདིར་བསྟན་ཐར་པ་ཆ་མཐུན་ལྔ༌། ངེས་བྱེད་ཆ་མཐུན་བཞི། མཐོང་སྒོམ་སྦྱོར་གསུམ་གྱི་ཕྱིར་མི་ལྡོག་པའི་རྟགས་ཞེ་བཞི། གསེར་འཕྲེང་ནས་བཤད་པ་ལྟར་གྱི་འཕྲོས་དོན་དབང་པོ་ཉེར་གཉིས་ཀྱི་རྣམ་གཞག །དེ་ལ་ཉན་ཐོས་སྡེ་གཉིས་ཐེག་ཆེན་པ་དང་བཅས་པའི་འདོད་ཚུལ། སྲིད་ཞི་མཉམ་ཉིད་ཀྱི་སྦྱོར་བ། ཞིང་དག་སྦྱོར་བ། ཐབས་མཁས་སྦྱོར་བ། བདུད་བཞི་ངོས་བཟུང་ནས་ཇི་ལྟར་བཅོམ་ཚུལ། མདོར་བསྡུས་ན། སྐབས་འདིར་ཆོས་བཅུ་གཅིག་གིས་མཚོན་པའི་བསྒོམ་བྱ་རྣམ་རྫོགས་སྦྱོར་བའི་ངོ་བོ་ངོས་བཟུང་ནས། སྒོམ་པ་པོས་ཇི་ལྟར་སྒོམ་ཚུལ་དང༌། དེ་ཡང་གཞི་ཤེས་ཀྱི་རྣམ་པ་ཉེར་བདུན། ལམ་ཤེས་ཀྱི་རྣམ་པ་སོ་དྲུག །རྣམ་མཁྱེན་གྱི་རྣམ་པ་བརྒྱ་དང་བཅུ་སྟེ། མཁྱེན་གསུམ་གྱི་རྣམ་པ་བརྒྱ་བདུན་ཅུ་རྩ་གསུམ་ཞི་ལྷག་ཟུང་མེལ་གྱི་སྦྱོར་བའི་ཡུལ་དུ་བསྡུས་ནས་གོམས་པ་དབང་དུ་བྱེད་པའི་རྒྱུ་རྣམ་ཀུན་མངོན་པར་རྫོགས་པར་རྟོགས་པའི་རིམ་པ་ལ་ལུང་རིགས་ཟུང་འབྲེལ་གྱིས་བརྒལ་བརྟགས་རྒྱ་ཆེར་མཛད་དེ་གཞུང་དོན་དངོས་ཀྱི་གོ་བ་དཀྱིས་ཕྱིན་པ་ཐུགས་ངོར་འཆར། དེ་ནས་སྐབས་ལྔ་པ་དྲོད་རྩེ་སྦྱོར་ཆུང་འབྲིང་ཆེ་གསུམ་དང༌། རྩེ་མོའི་རྩེ་སྦྱོར་གསུམ། བཟོད་པའི་རྩེ་སྦྱོར་གསུམ། ཆོས་མཆོག་རྩེ་སྦྱོར་གསུམ། མཐོང་ལམ་རྩེ་སྦྱོར་མཉམ་རྗེས་གཉིས། སྒོམ་ལམ་རྩེ་སྦྱོར་སྐོར་དགུ། འགོག་སྙོམས་སྤེལ་ཚུལ་ཉན་རང་གི་སྦྱོར་བ་དང་བཅས་པ། བར་ཆད་མེད་པའི་རྩེ་སྦྱོར། འདིར་བསྟན་གསལ་བྱ་ལོག་སྒྲུབ་བཅུ་དྲུག་སྟེ། མདོར་ན་དབང་ཐོབ་པའི་འབྲས་བུ་རྩེ་སྦྱོར་རྣམས་ལ་རྩོད་པ་གནང༌། དེ་ནས་སྐབས་དྲུག་པ་སྦྱིན་སོགས་ཕར་ཕྱིན་དྲུག་སོ་སོར་སྦྱར་བའི་མཐར་གྱིས་སྦྱོར་བ་དྲུག་དང༌། མཆོག་གསུམ་ལ་སྦྱར་བའི་མཐར་གྱིས་སྦྱོར་བ་གསུམ། མི་མཐུན་ཕྱོགས་ལྡོག་གི་ཚུལ་ཁྲིམས་རྗེས་དྲན། དགེ་བའི་གཏོང་བ་རྗེས་དྲན། དབང་པོ་རྗེས་དྲན། དངོས་མེད་ངོ་བོ་ཉིད་མེད་རྟོགས་པ་སྟེ། དེ་དག་ལ་བརྟན་པ་ཐོབ་པའི་ཕྱིར་སྒོམ་པ་རྒྱུ་མཐར་གྱིས་སྦྱོར་བ་བཅུ་གསུམ་ལ་བཤད་རྩོད་གནང༌། དེ་ནས་སྐབས་བདུན་པ་རྣམ་པར་སྨིན་པ་མ་ཡིན་པའི་སྐད་ཅིག་མའི་སྦྱོར་བ་དང༌། རྣམ་པར་སྨིན་པའི་སྐད་ཅིག་མའི་སྦྱོར་བ། མཚན་ཉིད་མེད་པའི་སྐད་ཅིག་མའི་སྦྱོར་བ། གཉིས་སུ་མེད་པའི་སྐད་ཅིག་མའི་སྦྱོར་བ་སྟེ། འདིར་བརྟན་པ་ཐོབ་པའི་འབྲས་བུ་སྐད་ཅིག་མའི་སྦྱོར་བ་བཞིའི་རྣམ་གཞག་ལ་བཤད་རྩོད་གནང༌། དེ་ནས་སྐབས་བརྒྱད་པ་འཕགས་སེང་གཉིས་ཀྱི་བཞེད་ཚུལ་མ་འདྲེས་པར་སྐུ་བཞི་བཤད་པ་དང་དེའི་གྲངས་ངེས། ངོ་བོ་ཉིད་སྐུ་གཉིས། ཡེ་ཤེས་ཆོས་སྐུ་ཟག་མེད་ཡེ་ཤེས་སྡེ་ཚན་ཉེར་གཅིག །དེའང་བརྒྱ་དང་ཞེ་དྲུག་དུ་དབྱེ་ཚུལ། སྐུ་མཚན་དཔེའི་གསལ་རྫོགས་སོགས་ངེས་པ་ལྔ་ལྡན་གྱི་ལོངས་སྐུ། བཟོ་བོ་སྤྲུལ་སྐུ་སོགས་ངེས་པ་ལྔ་དང་མི་ལྡན་པའི་སྤྲུལ་སྐུ་གསུམ། ཡེ་ཤེས་ཆོས་སྐུའི་འཕྲིན་ལས་ཉེར་བདུན་སོགས། འབྲས་བུ་སྐུ་གསུམ་གྱི་རྣམ་གཞག་མཛད་པ་འཕྲིན་ལས་དང་བཅས་པའི་བར་ཏེ། མདོར་ན་ཕར་ཕྱིན་འཛིན་གྲྭ་འདིར་ལོ་གཅིག་གི་རིང་ལ་དངོས་པོ་བརྒྱད་ཀྱི་རིམ་པ་རྣམས་བཤད་ཐབས་ཡན་ལག་ལྔའི་སྒོ་ནས་ལེགས་པར་གཏན་ལ་འབེབས་པའི་བོགས་འདོན་རྩོད་པ་ཕུལ་ཕྱིན་གནང༌། རྗེ་འདི་ཉིད་གདན་སར་སློབ་གཉེར་མཛད་པའི་སྐབས་འཚོ་ཆས་ཤིན་ཏུ་བཀྲེན་པས་སྐབས་འགར་རྩམ་པ་ཡོངས་སུ་རྫོགས་ནས་ཅི་བྱར་མེད་པར་གྱུར་པ་དང༌། རྒྱུན་ལྡན་ཆུ་བན་ནང་རྩམ་པ་ཕོར་བ་གང་ཙམ་རེ་བླུགས་ནས་དཀྲུག་དཀྲུག་བཏང་སྟེ་དེ་ཉིད་བཏུང་ནས་འཚོ་ཙམ་མ་གཏོགས། གསོལ་ཆས་གྲ་རྒྱས་དེ་འདྲ་གྲྭ་སར་སྡོད་རིང་གཅིག་ཀྱང་བྱེད་མ་མྱོང༌། གྲྭ་སར་ལོ་བཅུ་གྲངས་སྡོད་རིང་མོག་མོག་ཟེར་པ་ཐེངས་གཅིག་ཀྱང་བཟོ་མ་མྱོང་གསུངས། སྐབས་འགར་ཕྱི་ལ་དཔེ་ཆ་སྐྱོར་སྐབས་རླུང་གིས་རེངས་གྲབས་བྱེད་པ་དེ་འདྲ་ཡང་བྱུང་འདུག་མོད། དེ་ནི་རྗེ་བླ་མ་འདི་ཉིད་གཅིག་པུ་མ་ཡིན་པར་གདན་སའི་གྲྭ་རྐྱང་དཔེ་ཆ་བ་ཀུན་ཀྱང་འཚོ་བའི་གནས་བབ་དེ་ག་རང་དུ་བཤད་དེ། དེ་སྔོན་ཡོངས་ཀྱི་དགེ་བའི་བཤེས་གཉེན་ཆེན་པོ་བློ་བཟང་དབང་ཕྱུག་ཀྱང་ཧ་ཅང་བཀྲེན་པའི་རྣམ་ཐར་མང་ཞིང༌། འབྲས་སྤུངས་ཏྲེ་ཧོར་སྐྱོར་དཔོན་དང༌། བསྟན་པའི་གསལ་བྱེད་འབྲས་སྤུངས་ཏྲེ་ཧོར་མཁན་ཟུར་བློ་བཟང་ཉི་མ། སེ་ར་ཇ་རྩེ་སོགས་སྐབས་དེའི་མཁས་པ་ཕལ་ཆེ་བ་ཟས་གོས་གནས་མལ་ལ་གྱོང་གུད་སྤྲོད་ནས་མཁས་པ་དང་གྲུབ་པའི་གོ་འཕངས་མཐོན་པོ་བརྙེས་པ་མ་གཏོགས། དེང་སང་ནང་བཞིན་འབྲས་དང་བག་ལེབ། མོག་མོག་དང་ཤ་ཚལ། བྱ་ཤ་དང་ཉ་ཤ་སོགས་ཟོས་དྲགས་ནས་གྲོད་ཁོག་ལུག་པ་དང༌། མིས་ཟ་མ་ཐུབ་པར་མ་ཟད་དགོན་གསེབ་ཀྱི་ཁྱི་ལྡོམ་ཚོ་ཡང་སྤུ་རིས་འགྲོ་བའི་བསོད་ནམས་ཀྱི་འབྲས་བུ་འཚོ་བའི་ཐོག་སྨིན་པ་དེ་འདྲ་མིན་པར་སེམས། དགུང་ལོ་ཉེར་དྲུག་ལ་ཕེབས་པ་རབ་བྱུང་བཅུ་དྲུག་པའི་ཤིང་རྟ་༡༩༥༤གནམ་ལོ་གསར་པའི་དགའ་སྟོན་ཚར་ནས་ལྷ་ལྡན་ཆོ་འཕྲུལ་སྨོན་ལམ་ཆེན་མོར་ཕེབས། དགའ་ལྡན་ཁྲི་ཆེན་རྡོ་རྗེ་འཆང་ཐུབ་བསྟན་ཀུན་དགའ་དཔལ་བཟང་པོ་མཆོག་ལས་སྐྱེས་རབས་སོ་བཞི་པ་སོགས་ཀྱི་ཆོས་བཀའ་གསན། བྲག་གཡབ་སྐྱབས་མགོན་རིནཔོ་ཆེས་གོང་ས་རྒྱལ་དབང་ཐམས་ཅད་མཁྱེན་པ་སྨོན་ལམ་ཚོགས་མགོན་དུ་གདན་འདྲེན་ཞུས་པ་ལྟར་སྨོན་ལམ་ཆེན་མོའི་ཚོགས་ཕེབས་སྐབས་ཞལ་མཇལ་གསུང་ཐོས་ཀྱི་སྐལ་བཟང་ཐོབ་པར་མ་ཟད། སྨོན་ལམ་ཚེས་བཅོ་ལྔ་་ཉིན་གོང་ས་རྒྱལ་དབང་ཐམས་ཅད་མཁྱེན་པ་ཇོ་བོ་ཤཱཀྱ་མུ་ནེའི་སྤྱན་སྔར་སྐྱབས་རྗེ་ཡོངས་འཛིན་གླིང་སྤྲུལ་རིན་པོ་ཆེའི་ཞལ་སྔ་ནས་ཀྱིས་མཁན་སློབ་སྦྲགས་མ་དང༌། དགའ་ལྡན་ཁྲི་ཆེན་ཐུབ་བསྟན་ཀུན་དགའ་མཆོག་གིས་དུས་བསྒོ་བ། སྐྱབས་རྗེ་ཡོངས་འཛིན་ཁྲི་བྱང་རིན་པོ་ཆེས་གསང་སྟོན་སློབ་དཔོན། དགའ་ལྡན་ཁྲི་ཟུར་རིན་པོ་ཆེ་མི་ཉག་བཀྲ་ཤིས་སྟོང་འདུས་དང༌། བྱང་རྩེ་ཆོས་རྗེ། མཚན་ཞབས་རྣམ་པ་བཅས་ཀྱིས་ལས་ཀྱིས་ཁ་སྐོང་མཛད་དེ་ད་ཆོག་ཉེས་མེད་ཕུན་ཚོགས་ཀྱི་སྒོ་ནས་བསླབ་གཞི་ཡོངས་སུ་རྫོགས་པའི་དགེ་སློང་གི་སྡོམ་པ་བཞེས་པའི་བཀྲ་ཤིས་དགའ་སྟོན་གྱི་མཛད་སྒོ་ལ་མཚན་དཔེའི་མཛེས་སྐུ་སླར་ཡང་མཇལ་བའི་སྐལ་བཟང་ཐོབ། ལོ་དེའི་བོད་ཟླ་བདུན་པའི་ནང་ཡོངས་ཀྱི་དགེ་བའི་བཤེས་གཉེན་ཆེན་པོ་བློ་བཟང་དབང་ཕྱུག་ཉིད་གོང་ས་མཆོག་གིས་སེར་བྱེས་མཁན་པོར་བཀའ་བསྒྱུར་ཕྱག་རྟགས་གནང་དོན་བཞིན་མདོ་ཁམས་དཀར་མཛེས་ཁུལ་ནས་དབུས་སུ་ཕེབས་ཏེ། བོད་ཟླ་བརྒྱད་པའི་ཚེས་གསུམ་ཉིན་སེ་རར་ཕེབས་པར་ཕེབས་བསུ་དང༌། ཚེས་བཅུ་ཉིན་ཀུན་མཁྱེན་བློ་གྲོས་རིན་ཆེན་སེངྒེའི་གདན་སར་མཁན་པོ་ཁྲི་སྟོན་མངའ་གསོལ་གནང་བ་བཅས་ལ་ཞབས་ཞུ་ཧུར་ཐག་ཞུས། དེ་ནས་བཟུང་ས་ཕག་དུས་འགྱུར་མ་བྱུང་གི་བར་དུ་རྗེ་དམ་པ་དེ་ཉིད་ཀྱི་དྲུང་ནས་ཀྱང་གཞུང་ཆེན་ཁག་གི་དཔེ་འཁྲིད་ཞུས། སྐབས་ཤིག་དགེ་ཕྲུག་ཅིག་གིས་ཚོགས་ལངས་བསྒྲིགས་མ་གནང་དགོས་ཀྱི་ཞུ་བ་འབུལ་དོན་བཞིན་ཕར་ཕྱིན་གཞུང་ཚན་ཞིག་གི་ཐོག་ནས་ལུང་རིགས་ཀྱི་སྤྲོས་པ་ཤིན་ཏུ་རྒྱས་པའི་ཚོགས་ལངས་སྒྲིགས་མ་ཞིག་བཟོས་པ་དེ་ཉིད་ཡིག་ཐོག་ཕབ་མཁན་གཞན་མ་རྙེད་སྟབས་དགེ་རྒན་དམ་པ་རང་ཉིད་ཀྱིས་ཐོག་མར་སམ་ཊའི་ཐོག་བྲིས། དེ་རྗེས་ཤོག་ཐོག་ཏུ་ཕབ་པས་དེ་ནས་བཟུང་དབུ་ཅན་ཡིག་གཟུགས་འབྲི་ཤེས་ཙམ་བྱུང་ཞེས་གསུངས། དུས་ཕྱིས་ང་རང་དགེ་རྒན་དམ་པའི་འཁྲིས་སུ་བསྡད་པའི་སྐབས་དབུ་མེད་འཁྱུགས་རིས་དེ་ཙམ་མི་མཁྱེན་ཡང་དབུ་ཅན་ཕྱག་བྲིས་གྲ་མཉམ་ཞིང་བཀོད་པ་མཛེས་པར་མ་ཟད་བརྡ་སྤྲོད་དང་ཚིག་རྒྱན། སྡེབ་སྦྱོར་བཅས་ལའང་དམིགས་བསལ་གྱིས་བསླབ་མྱོང་མེད་ནའང་སྐྱེས་སྟོབས་ཀྱི་ཤེས་རབ་ལྟ་བུས་ཕྱག་བྲིས་གང་ཞིག་གནང་ནའང་བརྗོད་བྱ་འབྲེལ་ཆགས་ཤིང་རྗོད་བྱེད་སྙན་ཆ་ལྡན་པ་ཁོ་ནར་འབྲི་བར་མཛད་དེ། ཕྱག་བྲིས་ཙམ་དུ་མ་ཟད་ལྗགས་རྩོམ་ཡང་འགའ་ཞིག་ཡོད་པ་ལ་གཟིགས་ན་མཁྱེན་ངེས་ཡིན། ཞལ་ནས་ཀྱང་ཚོགས་ལངས་བསྒྲིགས་མ་དེ་ཉིད་སམ་ཊའི་ཐོག་བྲིས་ནས་བཟུང་ཡི་གེ་འབྲི་ཤེས་ཙམ་བྱུང་ལ་ཐ་སྙད་རིག་གནས་ལ་ཆེད་མངགས་མ་བསླབ་ཀྱང༌། དཔེ་ཆ་བསླབ་པའི་ཞོར་ལ་རང་མགོ་ཐོན་ཙམ་ཞིག་ཤེས་ཀྱི་ཡོད་གསུངས་ཤིང༌། ད་དུང་ངེས་དོན་གྱི་ཆོས་པ་ཞིག་བྱེད་ན་ཡི་གེ་འབྲི་རྒྱུ་སོགས་མ་ཤེས་ནའང་ཆོག མི་ལ་བཞེད་པའི་རྡོ་རྗེའི་བྲག་ཕུག་ནང་སམ་ཊ་དང་སྨྱུ་གུ་ཡོད་རབས་མེད། ཅེས་དང༌། སྐབས་འགར་ཞལ་ཤོབས་ཀྱི་ཚུལ་དུ་བརྡ་སྤྲོད་ཐ་སྙད་རིག་གནས་ནི་གཞུང་ཆེན་པོ་བསླབ་པའི་ཁོག་པ་ནས་རང་བཞིན་གྱིས་སླེབས་ཡོང༌། དཔེར་ན་ལྷ་རིས་མཁས་པས་མེ་ཏོག་ཇི་ཙམ་སྙིང་རྗེ་བོ་འབྲི་ནའང་དོན་དངོས་ལ་མེ་ཏོག་རྫུན་མ་རེད། ས་བོན་བཏབ་ནས་སྐྱེས་པའི་མེ་ཏོག་དེ་མེ་ཏོག་དངོས་གནས་ཡིན་པ་དེ་བཞིན་དུ་གཞུང་ཆེན་པོ་ལ་ཆ་རྒྱུས་མེད་པའི་སྒོ་ནས་བརྡ་སྤྲོད་ཐ་སྙད་རིག་གནས་ལ་ཇི་ཙམ་བསླབ་ནའང་ཕུ་ཐག་ཆོད་པའི་བརྡ་སྤྲོད་དངོས་གནས་དེ་ཤེས་མི་ཐུབ། ཅེས་ཀྱང་གསུང་སྟེ་དུས་ཕྱིས་བརྟག་ཚེ་གསེར་སྲང་སྟོང་ཕྲག་གིས་མི་ཁུག་པའི་ལེགས་བཤད་དང་བསླབ་བྱ་རིམ་ཐང་བྲལ་བ་ཞིག་ཏུ་ངེས། དེ་ལྟར་ཕར་ཕྱིན་གྱི་སློབ་གཉེར་རྩོད་པ་ཐོན་ལ་ཉེ་བ་ན། གདན་ས་འདིའི་སྔར་གྱི་ཕྱག་སྲོལ་གྱི་རྒྱུན་ལ། ྋགོང་ས་སྐྱབས་མགོན་ྋརྒྱལ་བའི་དབང་པོའི་ཆོས་ཞུགས་མཚན་བཏགས་མཛད་ཆེན་སོགས་ཀྱི་སྐབས་དེའི་རྗེས་འབྲེལ་ཕར་ཕྱིན་སྟོན་མོ་འཕར་ཚུགས་ཞུ་དགོས་པ་དང༌། དེ་མིན་གྲྭ་ཚང་བྱེས་སྨད་གཉིས་ནས། ལོ་རེས་འཁོར་གྱིས་བོད་ཟླ་བཅུ་པ་ཤར་མཚམས། འཛིན་གྲྭར་ཕར་ཕྱིན་སྟོན་མོ་ཞེས་ྋགོང་ས་ཐམས་ཅད་མཁྱེན་པའི་ཞབས་པད་ཡུན་བརྟན་དང༌། དབུ་མའི་སློབ་གཉེར་མཐར་སོན་པའི་སླད་དུ་ཞབས་བརྟན་སྟོན་མོ་ཉིན་བསྟུད་ཚོགས་སྲོལ་ཡོད་པ་བཞིན། འཛིན་གྲྭའི་གྲྭ་འབོར་དང་བསྟུན་པའི་ཁང་ཚན་ཆེ་ཆུང་ཅི་རིགས་པའི་འདུ་ཁང་དུ་བསྙེན་བཀུར་ལ་རོལ་ཏེ་ཚོགས་དབུས་སུ་ཉིན་རེ་བཞིན་ཚོགས་ལངས་གནང་བ་དང༌། དེའི་རིང་འཛིན་གྲྭ་པའི་ནང་ནས་དགའ་ལྡན་ཁྲི་པ་དང༌། དགོད་བྲོ་དགེ་སྐོས་སོགས་བསྐོས་ནས་རྟེན་འབྲེལ་གྱི་ལེགས་ཉེས་དེ་དེ་བཞིན་དུ་འགྲིག་པའི་ཐུགས་སྨོན་གནད་དུ་སྨིན་པ་གནང༌། དེ་ནས་ྋགོང་ས་ྋསྐྱབས་མགོན་ཆེན་པོའི་གསེར་ཞལ་མཇལ་ཁར་བཅར་དགོས་པས་ཚེས་ཆ་སྙན་གསེར་དང་འབྲེལ་འཛིན་གྲྭ་པ་ལྷན་ཅིག་པར་རྩེ་ཤོད་མཇལ་ཕྱག་ཏུ་ཕེབས་ཏེ། རྩེ་པོ་ཏ་ལར་ྋགོང་ས་ཆེན་པོའི་ཞབས་བརྟན་མཇལ་ཁའི་སྐལ་བཟང་ཐོབ། ལྷ་ལྡན་སྤྲུལ་བའི་གཙུག་ལག་ཁང་དུ་མཆོད་འབུལ་སྨོན་ལམ་དང༌། སེ་རར་གླིང་བསྐོར་བསངས་གསོལ་སོགས་ཐམས་ཅད་གྲ་རྒྱས་ཕུན་སུམ་ཚོགས་པར་གནང་པའི་རྗེས། དབུ་གསར་མཚན་འཁྱོངས་དམ་བཅའ་ཡང་དབུ་ཚུགས་དགོས་པ་སོགས་གནང༌། དེ་ནས་མི་རིང་བར་འཇང་དགུན་ཆོས་ལ་ཕེབས་ཏེ་ཆོས་ཐོག་དེའི་རིང་ཕྱོགས་སྒྲ་སྐོར་ལ་གསན་བསམ་རྒྱ་ཆེར་གནང༌། ལམ་དང་གཞི་ཡི་ཤེས་པའི་རྣམ་གཞག་དང༌།། འབྲས་བུ་ཆོས་སྐུ་འཕྲིན་ལས་དང་བཅས་པ།། སྙན་གྱི་ལམ་ནས་ཐོས་པའི་སྒོར་བྱང་ཞིང༌།། རྩོད་པའི་ལམ་ནས་བསམ་པས་གཏན་ལ་ཕབ།། གང་ཞིག་རྟོགས་ན་མ་ཧཱ་པཎྜི་ཏ།། གསེར་རིའི་དབུས་ན་སྐབས་གསུམ་ལྷུན་པོ་བཞིན།། མངོན་པར་འཕགས་པ་པཱ་ར་མི་ཏའི་གཞུང༌།། མཁྱེན་རབ་སྣང་བ་དམ་པའི་འོད་ཀྱིས་འཆིངས༌།། གངས་ཅན་མཁས་པ་སྤྱི་ཡི་བཞེད་སྲོལ་དང༌།། དགེ་ལྡན་རང་ལུགས་གཙང་མའི་མཐའ་དཔྱོད་གཉིས།། ཟུང་འབྲེལ་བཀའ་སྲོལ་རྒྱུད་པའི་འཇུག་ངོགས་ལམ།། གཞལ་ལ་འཇུག་པ་བཅུ་པའི་གོམ་སྟབས་ཡངས།། རྣམ་དཔྱོད་སྤྱན་སྟོང་གཡོ་བའི་ཞགས་པ་ཡིས།། མཐའ་དག་ཆོས་བཅུ་ཅིག་ཅར་འཆིངས་བ་ན།། ལྷ་ཡི་ལམ་གྱིས་རང་གི་ཕར་མཐའ་ཡང༌།། གཞལ་བར་དོགས་ནས་ཐོགས་རེག་བཀག་མིན་ནམ།། གང་ཞིག་ཐོས་པའི་རླབས་ལྡན་འོ་མའི་མཚོ།། བསམ་པའི་རིགས་ཚུལ་སྟོང་གིས་བསྲུབས་པའིདོན།། རྩེ་གཙིག་སྒྲུབ་པའི་མར་གྱི་སྙིང་པོའི་ཁམས།། གསལ་རིག་སེམས་ཁམས་སྣུམ་པོའི་ལང་ཚོ་བརྟས།། མདོར་ན་མི་ཕམ་ཆོས་རྗེའི་ཞིང་ཁམས་མཆོག། ཡིད་དགའ་ཆོས་འཛིན་འདྲ་བའི་གདན་ས་དེར།། མཁྱེན་པ་ཡུལ་དང་སྦྱོར་བ་འབྲས་བུའི་སྐུ།། གླིང་གི་གྲངས་ལྡན་བརྩོན་པའི་ཕ་མཐར་ཕྱིན།། མི་ཕམ་རྒྱལ་བའི་དགོངས་དོན་འབྱེད་པ་ལ།། འཕགས་སེང་གཅིག་ཏུ་བསྡུས་པའི་རྣམ་དཔྱོད་ཀྱིས།། མཚོན་ནུས་མ་ཡིན་གང་གི་མཁྱེན་རབ་རྩལ།། ཕལ་གྱི་སྐྱེ་བོ་བདག་འདྲས་བརྗོད་ནུས་མིན།། ཞེས་པ་ནི་བདེ་བར་གཤེགས་པའི་གསུང་རབ་ཐམས་ཅད་ཀྱི་སྙིང་པོ་ཤེས་རབ་ཀྱི་ཕར་རོལ་ཏུ་ཕྱིན་པའི་གཞུང་ལུགས་རྒྱ་མཚོ་ལྟ་བུར་དཀའ་སྤྱད་འབད་པ་དྲག་པོས་སློབ་གཉེར་ཇི་ལྟར་བྱས་ཚུལ་ལས་བརྩམ་པའི་བར་སྐབས་ཀྱི་ངལ་གསོ་བའི་ཚིགས་སུ་བཅད་པའོ།།